Umdeild lög um þungunarrof tóku gildi aftur í Texas í gærkvöld, aðeins tveimur dögum eftir að alríkisdómstóll felldi þau tímabundið úr gildi. Samkvæmt lögunum er þungunarrof óheimilt um leið og hægt er að greina hjartslátt í fóstri, sem oftast gerist eftir sex vikna meðgöngu.
Læknastofur víðs vegar um Texas sem sjá um á þungunarrof höfðu aðeins verið opnar á ný í einn dag þegar þeim var í gærkvöld gert að loka aftur. Síðan hjartsláttarlögin svokölluðu tóku gildi í fyrsta september hefur fjöldi kvenna þurft að fara í þugnunarrof annars staðar. Á miðvikudag felldi alríkisdómstóll lögin úr gildi eftir að Joe Biden Bandaríkjaforseti fór fram á að það yrði gert tímabundið á meðan það yrði skoðað hvort lögin samræmist bandarísku stjórnarskránni. Dómstóllinn féllst á það og sagði í úrskurði sínum að yfirvöld í Texas hafi svipt konur mikilvægum stjórnarskrárbundnum rétti. Yfirvöld í Texas fór þess leit við áfrýjunardómstól í New Orleans að banninu yrði snúið við. Það var samþykkt í gærkvöld og lögin hafa tekið gildi á ný. Hjartsláttarlögin er afar umdeild. Þau leggja bann við þungunarrofi eftir aðeins sex vikna meðgöngu en fjöldi kvenna veit ekki endilega af þungun fyrr en eftir þann tíma. Engar undanþágur verða veittar þótt þungun verði eftir nauðgun eða sifjaspell, en heimilt verður grípa inn í ef heilsa eða líf konunnar er í hættu. Í ofanálag geta íbúar Texas höfðað einkamál gegn þeim sem aðstoða konur á einhvern hátt við að rjúfa þungun. Það er líklega ekki tilviljun að yfirvöld í Texas hafi valið áfrýjunardómstólinn í New Orleans. Þar er meirihluti dómaranna íhaldssamur. Það sama á við um hæstarétt Bandaríkjanna, þar sem málið gæti endað.
Lög sem nánast leggja blátt bann við þungunarrofi hafa tekið gildi á ný í Texas. Aðeins örfáir dagar eru síðan alríkisdómstóll felldi lögin tímabundið úr gildi. 